Seun sterf ná geveg op skoolgrondeArgieffoto Kol. Jay Naicker, woordvoerder van die polisie, het gesê die voorval het by ŉ skool in Mkhwakhweni naby Pongola gebeur. ŉ Geveg het tussen twee bendes by die skool uitgebreek en van die leerders het mekaar glo met skerp voorwerpe gesteek. Twee van die leerlinge is ernstig beseer en hospitaal toe gehaas. “Mbuyiseni Ntshangase is met sy aankoms by die hospitaal dood. Die tweede leerling is steeds in die hospitaal en in ŉ ernstige toestand,” het Naicker gesê. Die polisie het kort daarna ŉ 20-jarige verdagte in hegtenis geneem. Hy sal Woensdag in die Pongola-landdroshof op aanklag van moord verskyn. Lt.genl. Mmamonnye Ngobeni, provinsiale polisiekommissaris, het gesê die polisie sal die voorval ondersoek en nog inhegtenisnemings kan moontlik volg. “Dit is onaanvaarbaar dat sulke geweld by ŉ plek van onderrig uitbreek en ons doen ŉ beroep op ouers om ŉ groter rol te speel om te verseker dat hul kinders nie aan sulke gewelddadige optrede deelneem nie.”